tartuNLP/wikipedia-smugri-20251201 huggingface dataset:
Toyota Alphard

Toyota Alphard on Toyotan valmistama 7- tai 8-paikkainen luksus tila-auto, jota myydään Aasian markkinoilla. Se on kulmikkaasti muotoiltu, ja siksi erittäin tilava. 
Ensimmäisen sukupolven Alphardia valmistettiin 2002-2008 ja auto oli saatavilla usealla eri voimalinjalla. Moottorivaihtoehdot olivat 2.4-litrainen 2AZ-FE 4-sylinterinen 16 venttiilinen VVT-i moottori, joka tuotti 158hp. Tämän lisäksi oli 3.0 1MZ-FE moottori 6 sylinterinen 32-venttiilinen quadcam, joka tuotti 220hp. Näitä molempia tekniikoita sai myös nelivedolla, auton muutoin ollessa etuvetoinen. Lisäksi tarjolla oli vielä hybridi-malli, jossa polttomoottorina oli 2.4 2AZ-FE. Hybridissä vetotapa on toteutettu niin, että polttomoottori vetää etupyöriltä ja sähkömoottori tuottaa voimaa takapyörille. Vaihteistona on 2002-2005 malleissa 4-vaihteinen Super ECT-vaihteisto. Facelift-mallissa (2005-2007) vaihteisto vaihtui 5-vaihteiseen versioon.
Toisen sukupolven Alphardia valmistettiin 2008-2015. Pienempi moottori säilyi edelleen 2AZ-FE mallina pienin päivityksin, mutta isompi moottorivaihtoehto uudistui kokonaan 3.5-litraiseen V6 moottoriin 2GR-FE-malliin, jonka teho on 276hp. Vaihteistoina saatavilla olivat 4-vaihteinen automaatti, 6-vaihteinen super ECT sekä 7-vaihteinen CVT-vaihteisto.
Kolmannen sukupolven Alphardin valmistus aloitettiin vuonna 2015 ja on edelleen tuotannossa.
Turvallisuusvarusteina Alphardissa on GOA-korirakenne ja 8 kappaletta SRS-ilmatyynyjä. Keula on muotoiltu niin, että se vahingoittaa mahdollisesti alle jääviä jalankulkijoita mahdollisimman vähän.
Yritys- ja yhteisötietojärjestelmä

Yritys- ja yhteisötietojärjestelmä (lyhenne YTJ) on Patentti- ja rekisterihallituksen sekä verohallinnon yhteisesti omistama ja ylläpitämä tietojärjestelmä Suomessa, jolla hallinnoidaan rekisteriä Y-tunnuksista ja näihin liittyvistä tiedoista.
Yritys- ja yhteisötietojärjestelmässä ovat yritykset ja yhteisöt, jotka on merkitty
Lisäksi tietojärjestelmässä on yritykset ja yhteisöt, joista on annettu perustamisilmoitus, mutta joiden merkitseminen rekisteriin on asianomaiselta viranomaiselta vielä tekemättä.
Juhani Niemi

Reino Juhani Niemi (s. 29. lokakuuta 1947 Hämeenlinna) on suomalainen tietokirjailija, kirjallisuuskriitikko ja kirjallisuuden tutkija. Hän toimi Suomen kirjallisuuden professorina Tampereen yliopistossa vuosina 1988–2009. Niemi oli valtion kirjallisuustoimikunnan jäsen 2007–2013 ja on kuulunut Suomalaisen Kirjallisuuden Seuran kriittisten editioiden toimituskuntaan varapuheenjohtajana vuodesta 2010 lähtien sekä Pohjoismaiden neuvoston kirjallisuuspalkintolautakuntaan 2014–2018.
Niemi on kirjoittanut useita kirjailijaelämäkertoja. Hänen tutkimusaiheitaan ovat olleet muun muassa kirjallisuusinstituution kysymykset, lyriikan teoria, suomalaiset klassikot (erityisesti Aleksis Kivi, Juhani Aho ja Arvid Järnefelt), modernismi ja postmodernismi, kirjallisuuden aate- ja aihehistoria sekä kirjallisuuden, muitten taiteitten ja median suhteet.
Niemi on saanut Elias Lönnrotin rahaston väitöskirjapalkinnon 1981, valtion kolmivuotisen kriitikkoapurahan 1982 ja Juhani Ahon palkinnon 1990.
Kimberly Wyatt

Kimberly Kaye Wyatt (s. 4. helmikuuta 1982 Warrensburg, Missouri) on yhdysvaltalainen laulaja-tanssija ja malli sekä oli The Pussycat Dollsin jäsen. Wyattin laulama "Don't Wanna Fall In Love" on yksi yhtyeen albumin "Doll Domination"in kappaleista. 
Kimberly Wyatt syntyi Warrensburgin pikkukaupungissa lähellä Kansas Cityä. Hän aloitti laulamisen ja tanssin seitsemänvuotiaana. 14-vuotiaana Wyatt sai opiskelustipendin Joffrey Balletiin ja Broadway Dance Centeriin New Yorkissa. Ollessaan 17 hän valmistui lukiosta ja matkusti Las Vegasiin koekuvauksiin laivaristeily- ja kasinoesityksiä varten. Hän esiintyi kaksi vuotta revyyssä M/S Explorer of the Seas-laivalla.
Wyatt muutti Los Angelesiin vuonna 2001. Seuraavana vuonna hän aloitti tanssijana Cedric the Entertainerin sketsiohjelmassa. Vuonna 2003 hän esiintyi Nick Lacheyn musiikkivideolla, jossa Robin Antin toimi koreografina. Tämä pyysi Wyattia liittymään The Pussycat Dolls-yhtyeeseen. Bändin muut jäsenet olivat Ashley Roberts, Jessica Sutta, Carmit Bachar ja Melody Thornton. The Pussycat Dollsin keulakuva oli laulaja-tanssija Nicole Scherzinger. Yhtye julkaisi kaksi maailmanlaajuisesti menestynyttä albumia: "PCD" (2005) ja "Doll Domination" (2008). Wyatt jätti yhtyeen vuonna 2010 Jessica Suttan jälkeen, kun hänellä meni muiden tyttöjen tavoin välit poikki Scherzingerin kanssa.
Lähdettyään The Pussycat Dollsista Wyatt liittyi musikaaliduoon Her Majesty &amp; The Wolves, joka julkaisi debyyttialbuminsa vuonna 2011. Wyatt toimi myös tuomarina "Got to Dance -"tanssikilpailuohjelmassa ensimmäisellä ja toisella kaudella Ashley Banjon ja Adam Garcian kanssa. Lisäksi hän on ollut mm. japanilaisen kosmetiikkamerkin mallina.
Wyatt meni naimisiin vuonna 2013 malli Max Rogersin kanssa ja heillä on vuosina 2015 ja 2017 syntyneet tytöt, sekä vuonna 2019 syntynyt poika. Viimeisen lapsen saamisen jälkeen tehtiin Wyattille ja hänen miehelleen sterilisaatio.
Marxilais-leniniläinen yhteiskuntatieteen seura

Marxilais-leniniläinen yhteiskuntatieteen seura (MLYS) oli jyväskyläläinen 12. toukokuuta 2005 perustettu yhdistys, joka perustettiin ”edesauttamaan marxilais-leniniläisen tieteen eri osa-alueiden tutkimusta ja kommunistisen teorian kehittämistä sekä edistämään työväenliikkeen opinto- ja sivistystoimintaa.” Seura lakkautti toimintansa vuonna 2008 ja se poistettiin yhdistysrekisteristä.
MLYS julkaisi teoreettista "Jäänmurtaja"-lehteä kahdesta neljä kertaa vuodessa. Lehdessä esitettiin muun muassa analyyseja kapitalismin palauttamisesta Neuvostoliitossa. "Jäänmurtajassa" julkaistiin myös artikkeleja kansainvälisistä asioista ja Suomen työväenliikkeen historiasta sekä analysoitiin Suomen nyky-yhteiskunnan tilaa luokkakantaisesti marxismi-leninismin tyyliin.
Kun esimerkiksi SKP:n ohjelmassa valitetaan että sosialistissa maissa ”pääsi vallalle myös valtiollinen byrokratia, eräissä vaiheissa jopa stalinilainen terrori”, puolusti MLYS Stalinin aikana Neuvostoliitossa harjoitettua politiikkaa. MLYS:n näkemys oli, että Neuvostoliiton kehityksessä ratkaiseva käänne tapahtui vasta Stalinin kuoltua. 
Teesit.
Seura julkaisi teesinsä, joissa pyrittiin analyysiin nykyisestä yhteiskunnasta ja sille vaihtoehtoisen yhteiskunnan hahmottamiseen:
Opportunismi ja marxismi-leninismi.
MLYS:n näkemyksen mukaan kommunistisen liikkeen jatkuvana ongelmana on oikeisto-opportunismi eli revisionismi ja vasemmisto-opportunismi. MLYS:n näkemyksen mukaan Neuvostoliiton kommunistinen puolue siirtyi revisionistiselle linjalle Hruštšovin otettua vallan ja Kiinan kommunistinen puolue taas Mao Zedongin kuoltua ja Deng Xiaopingin noustua johtoon. 
Oikeisto-opportunismin tunnusmerkeiksi MLYS katsoo muun muassa ajatuksen sosialismin ja kapitalismin rauhanomaisesta rinnakkainelosta, rauhanomaisen sosialismiin siirtymisen sekä proletariaatin diktatuurin hylkäämisen.
Avio-oikeus

Avio-oikeudella tarkoitetaan puolison oikeutta toisen puolison omaisuuteen avioliiton päättyessä (joko toisen puolison kuolemaan tai avioeroon). Avioliiton purkautuessa puolisoiden omaisuus (velat huomioiden) kartoitetaan. Pääperiaate on, että enemmän omistava puoliso antaa vähemmän omistavalle puolisolle omaisuudestaan tasinkoa niin paljon, että puolisoiden nettovarallisuudet ovat yhtä suuret. Tasinkoa antava puoliso päättää, mitä omaisuutta hän antaa tasinkona. Avio-oikeutta voidaan rajoittaa tekemällä avioehtosopimus, jossa määritellään miten omaisuus jaetaan avioliiton purkautumisen yhteydessä. Yleinen avio-ehtosopimuksen sisältö on, että puolisoilla ei ole lainkaan avio-oikeutta toistensa omaisuuteen. Voidaan myös sopia, että osa omaisuudesta on avio-oikeuden alaista.
Avio-oikeus astuu voimaan avioliiton solmimisen yhteydessä ja kestää sen purkautumiseen saakka. Avio-oikeuden tulkintaan avioliiton purkautuessa vaikuttaa paikallinen lainsäädäntö (missä maassa eroa on haettu). Esimerkiksi Suomessa avio-oikeutta ei sovelleta täysimääräisesti – eli avio-oikeutta sovitellaan – jos avioliitto on kestänyt hyvin lyhyen ajan (esimerkiksi alle 2 vuotta) ja täysimääräinen soveltaminen johtaisi kohtuuttomaan lopputulokseen toisen puolison kannalta (esimerkiksi toinen puolisoista on miljonääri ja toinen varaton, jolloin miljonäärin omaisuutta ei näin ollen suoraan jaettaisi tasan). Toisaalta avioehtosopimustakaan ei välttämättä sovelleta täysimääräisenä, jos avioliitto on kestänyt hyvin kauan (esimerkiksi 20 vuotta) ja sopimuksen täysimääräinen soveltaminen johtaisi toisen puolison kannalta kohtuuttomaan lopputulokseen (esimerkiksi nainen ollut kotiäitinä 20 vuotta eikä sen takia ole kerryttänyt omaisuuttaan, vaan kaikki omaisuus on miehen nimissä). Avio-oikeuden sovittelu on hyvin harvinaista eikä avioliiton kestolle ole Suomessa laissa säädettyjä raja-aikoja. 
Avio-oikeutta voidaan rajoittaa myös siten, että testamentissa määrätään, ettei testamentin saajan puolisolla ole avio-oikeutta kyseisellä testamentilla siirtyvään omaisuuteen. Saman rajauksen voi tehdä myös lahjakirjassa, mutta ei vastikkeellisen saannon kuten kaupan tai vaihdon yhteydessä.
Menettelyä, jossa avioliiton päätyttyä toteutetaan avio-oikeus ja selvitetään kummankin puolison omaisuus, kutsutaan ositukseksi. Entiset puolisot tai heidän perillisensä voivat tehdä osituksesta sopimuksen tai, jos se ei onnistu, he voivat pyytää tuomioistuinta määräämään pesänjakajan suorittamaan osituksen heidän välillään.
Jos puolisoilla ei ole avio-oikeutta toistensa omaisuuteen, suoritetaan avioliiton päätyttyä tarvittaessa omaisuuden erottelu. Sen suorittamiseksi voidaan myös hakea pesänjakajaa, jos asiasta ei päästä yksimielisyyteen. 
Pesänjakajan päätöstä voidaan moittia saattamalla asia käräjäoikeuden ratkaistavaksi.
Okulaari

Okulaaria käytetään objektiivin luoman kuvan tarkasteluun, esimerkiksi kaukoputkella, kiikarilla tai mikroskoopilla tehtäviin näköhavaintoihin. Okulaari on yleensä metalliseen putkeen pakattu, lähellä katsojan silmää oleva linssipaketti, jolla objektiivilta muodostuva kuva saadaan (silmälle) teräväksi ja katselukelpoiseksi. 
Suurennus okulaarilla.
Monesti laitteen suurennuksen muuttaminen tapahtuu juuri okulaaria vaihtamalla. Optisen laitteen suurennus on objektiivin polttovälin ja okulaarin polttovälien suhde:
formula_1
missä:
Okulaarityypit.
Koska okulaareissa on tyyppikohtaisia eroja (rakenne, linssien lasilaatu, suurennos, näkökenttä), valitaan käytettävä okulaari yleensä havaittavan kohteen tai käyttötarkoitusen perusteella. Kaukoputkissa okulaari asetetaan kaukoputken tarkennuslaitteeseen (fokusointilaite).
Okulaarityyppejä on markkinoilla on hyvin paljon. Yksinkertaisimmat okulaarimallit koostuvat kahdesta linssistä, parhaimmat ja myös kalleimmat koostuvat jopa seitsemästä linssistä. Okulaarin useiden linssien tehtävänä on korjata okulaarin omaa värivirhettä sekä antaa laaja ja reunoille saakka mahdollisimman virheetön kuvakenttä. Kukin linssi aiheuttaa pienen valohäviön, Siitä ei kuitenkaan yleensä ole haittaa
Christopher Birchall

Christopher Birchall (s. 5. toukokuuta 1984 Stafford, Englanti) on maajoukkuetasolla Trinidad ja Tobagoa edustava jalkapalloilija. Keskikenttäpelaaja Birchall on koko ammattilaisuransa vuodesta 2001 pelannut Coventry Cityssä. 
Huolimatta siitä, että on syntynyt ja asunut Englannissa Birchall edustaa Trinidad ja Tobagoa kansainvälisellä tasolla. Tämä on mahdollista, koska hänen äitinsä on syntynyt Port of Spainissa. Birchallin ensimmäinen maaottelu oli 25. toukokuuta 2005 Bermudaa vastaan. Hän oli ensimmäinen valkoihoinen Trinidad ja Tobagon maajoukkueessa 60 vuoteen. Vuoden 2006 MM-kisojen karsintaottelussa 12. marraskuuta 2005 hän tasoitti pelin 1-1:een Bahrainia vastaan - hänestä tuli ensimmäinen valkoihoinen maalin Trinidad ja Tobagon joukkueessa tehnyt pelaaja. 2006 MM-kisoissa Birchall pelasi Trinidad ja Tobagon kaikki kolme ottelua. Hän on pelannut 22 maaottelua, joissa on tehnyt kolme maalia .
Tsahurit

Tsahurit ovat pieni kaukasialainen kansa Itä-Kaukasiassa Dagestanin eteläosassa ja Azerbaidžanin pohjoisosassa. Tsahureita on vain noin 20 000, joista noin 15 000 asuu Azerbaidžanissa. Tsahureitten määrä on kasvanut vuodesta 1979 vuoteen 1989 48,8 prosenttia. He puhuvat tsahurin kieltä ja ovat uskonnoltaan muslimeita. He kutsuvat itseään nimellä "Liqhy", mutta heidät tunnetaan yleisesti nimellä "tšahur", joka on myös heidän suurimman kylänsä nimi.
Elinkeinot.
Azerbaidžanin tsahurit ovat perinteisesti harjoittaneet elinkeinonaan maataloutta. He kasvattavat maissia, ohraa, vehnää, riisiä ja hirssiä. He myös kasvattavat lampaita ja siipikarjaa. Lisäksi he ovat hankkineet lisätuloja puutarhanhoidolla, silkin tuotannon ja tupakan viljelyllä. Neuvostoaikana heidän taloudellinen asemansa vahvistui uuden teknologian myötä.
Historia.
Suurin osa tsahureista asui alkujaan Dagestanissa, mutta 1200-luvulla osa heistä muutti Azerbaidžaniin. Vuosisatojen ajan he taistelivat itsenäisyydestään Turkkia ja Persiaa vastaan. Tsahurit muodostivat liiton Venäjän keisarikunnan kanssa 1800-luvun alussa, koska katsoivat Venäjän auttavan heitä Turkkia ja Persiaa vastaan. Näin he päätyivät Venäjän alaisuuteen. Tsahurit karkotettiin 1800-luvun puolivälistä Dagestanista Azerbaidžaniin, mistä he palasivat yhdeksän vuoden kuluttua, osan kuitenkin jäädessä Azerbaidžaniin, missä suurin osa tsahureista nykyisin asuu.
Toyota Coaster

Toyota Coaster on Toyotan valmistama pikkubussi, jota myydään lähinnä Aasian markkinoilla. Coasterista on saatavilla 16, 20, 24 ja 28 -paikkaiset versiot.
Diesel Coastereiden voimanlähteenä toimii 4 104 cm3 rivi 4 Diesel OHV -moottori. Coaster on saatavana myös 1BZ-FPE LPG -moottorilla (Liquefied Petroleum Gas), joka on myös iskutilavuudeltaan 4 104 cm3.
16 -paikkaisissa malleissa on joka renkaassa rumpujarrut, mutta isommissa malleissa on edessä jäähdytetyt levyjarrut.
Lezgit

Lezgit (Лезгияр/Лекьер, "Lezgijar/Lekjer") ovat kaukasialainen kansa Etelä-Dagestanissa ja Pohjois-Azerbaidžanissa. Lezgit puhuvat lezgin kieltä, joka kuuluu dagestanilaisten kielten lezgiläiseen ryhmään. Lezgit ovat uskonnoltaan pääosin sunnalaisia, mutta heidän joukossaan on myös huomattava šiialaisten vähemmistöryhmä.
Pieniä lezgivähemmistöjä asuu myös Kirgisiassa, Georgiassa, Turkmenistanissa, Turkissa ja Uzbekistanissa.
Historia.
Lezgit taistelivat Venäjän valloitusta vastaan yli 50 vuotta 1800-luvulla. Neuvostoliiton hajottua lezgit ovat alkaneet vaatia omaa tasavaltaa muodostettavaksi Dagestanin eteläosaan. Myös täydellisestä itsenäisyydestä haaveillaan.
Todellisia tarinoita

Todellisia tarinoita on Yleisradiossa vuodesta 1990 lähetetty radiodokumenttisarja. Se on Radion dokumenttiohjelmien tärkeimpiä ohjelmia. Sarjassa lähetetyt radiodokumentit käsittelevät ihmiselämän kaikkia alueita. Ohjelmat ovat painottuneet kotimaisiin aiheisiin, isoihin ja pieniin.
Dokumenttisarjan tuottajana toimii Hannu Karisto. Tarinoita kerrotaan esimerkiksi 1800-luvulla eläneistä taiteilijoista tai muista tosielämän henkilöistä.
Lähetysaika.
Torstaisin Yle Radio 1:llä klo 22.05–22.55, toinen lähetys lauantaina klo 14.00–14.50.
Gemini (avaruusohjelma)

Gemini-avaruusohjelma oli Yhdysvaltojen järjestyksessään toinen miehitetty avaruusohjelma Mercury-avaruusohjelman jälkeen. Vuosina 1963–1966 toimineen avaruusohjelman tarkoituksena oli kehittää edistyneempiä menetelmiä avaruuden tutkimiseksi, joista osa näytteli suurta osaa Apollo-ohjelman onnistumisessa. Gemini-lennoilla harjoiteltiin muun muassa avaruuskävelyä ja avaruusaluksiin telakoitumista.
Ohjelma suunniteltiin sillaksi Mercury- ja Apollo-ohjelmien välillä ja siinä koeteltiin välineitä ja menetelmiä tuleville tehtäville.
Gemini-ohjelma on saanut nimensä Kaksosten tähdistön mukaan. Nimen valintaan vaikutti myös sen osuvuus: jokaisella lennolla oli kaksi astronauttia.
Astronautit.
Seitsemästä Mercury-ohjelmassa toimineesta lentäjästä vain kolme (Grissom, Schirra, Cooper) toimi vielä Geminissä. Shepardilla todettiin Menieren tauti ja hän oli lentokiellossa Gemini-ohjelman ajan, vaikka sai palata vielä mukaan Apollo-ohjelmaan myöhemmin. Nasa tarvitsi siis lisää astronautteja miehitettyjen lentojen lisääntyessä. 
Astronautit koostuivat Yhdysvaltain ilmavoimien ja laivaston lentäjistä. Poikkeuksena oli Neil Armstrong, joka oli toiminut taistelulentäjänä laivastossa, mutta ollut siviili erottuaan reservistä vuonna 1960 jatkaakseen opintojaan ilmailualan insinööriksi. 
Jokaisella lennolla oli ensisijainen miehistö sekä varamiehistö, joka toimi ensisijaisena miehistönä jollakin seuraavista lennoista. Jokaisen lennon miehistöön kuului kaksi astronauttia, komentaja (command pilot) sekä lentäjä (pilot).
Avaruusalukset.
Kantoraketteina käytettiin Titan II GLV:ta, jotka nostivat McDonnellilta tilatut miehistökapselit eli niin sanotut paluumoduulit kiertoradalle. Kapseli oli päivitetty versio aiemmassa Mercury-ohjelmassa käytetystä mallista. Eri järjestelmien paikkoja vaihdettiin ja niistä tehtiin modulaarisia, eli ne voitiin asentaa paikalleen helposti tai vaihtaa ilman muiden järjestelmien irrottamista.
Toinen suuri muutos oli korvata lähdössä käytetty pelastustorni heittoistuimilla. Torni ei ollut käytännöllinen, koska se lisäsi massaa ja oli järjestelmänä epävarma. Aluksen kaksi ovea kuitenkin mahdollistivat heittoistuinten käyttämisen, ja näiden katsottiin olevan turvallisemmat.
Telakointialukset.
Useilla lennoilla käytettiin Agena target vehicle -nimisiä telakointialuksia. Telakointi oli merkittävä tekninen virstanpylväs ottaen huomioon sen tarpeellisuus tulevissa Apollo-lennoissa ja esimerkiksi avaruusasemien rakentamisessa.
Epäonnistuneiden laukaisujen johdosta Nasa kehitti kevyemmän telakointimaalin, ATDA:n (Augmented Target Docking Adapter) jossa ei ollut kiertoradan muutoksiin käytettyä suurempaa moottoria. ATDA:ta käytettiin myöhäistetyllä Gemini 9A-lennolla Agenan tuhouduttua nousuvaiheessa. Telakoituminen kuitenkin epäonnistui, koska aluksen kotelo ei avautunut.
Tinamit

Tinamit (Tinamidae) on eteläamerikkalainen lintujen heimo, joka nykyisin muodostaa oman lahkonsa tinamilinnut (Tinamiformes). Siihen kuuluu 47 lajia yhdeksässä suvussa. Tinamit ovat sukua strutsilinnuille, ja ne on joskus luokiteltu samaan lahkoon.
Kerplunk!

Kerplunk on punk-yhtye Green Dayn toinen albumi. Albumi äänitettiin vuonna 1991, ja se julkaistiin 17. tammikuuta 1992. Albumi sisältää virallisesti 12 kappaletta, mutta CD- ja kasettiversiot sisältävät myös 4 lisäkappaletta Sweet Children -EP:ltä. Kolme näistä kappaleista ovat Green Dayn omia sävellyksiä, mutta neljäs, levyn päättävä kappale My Generation on cover-versio The Whon alkuperäisversiosta. Albumia on myyty maailmanlaajuisesti yli 4 miljoonaa kappaletta ja pelkästään Yhdysvalloissa yli 1 miljoona kappaletta. Vuonna 2007 Blender-Magazine listasi Kerplukin sijalle 47 heidän listauksessaan "The 100 greatest Indie Rock albums ever"
Kansanradio

Kansanradio on Yleisradion vuodesta 1979 toiminut yleisönosastotyyppinen radio-ohjelma, johon kuuntelijat voivat osallistua soittamalla puhelinpäivystykseen tai -vastaajaan, sähköpostitse tai kirjeitse. Ohjelma lähetetään sunnuntaisin puoleltapäivin Yle Radio Suomessa. Ohjelmat löytyvät myös Yle Areenasta.
Kansalaisten viestit käsittelevät usein yhteiskunnallisia epäkohtia ja arki-elämän ongelmia, mutta välillä ”tosikoille ja veitikoille” tarkoitetussa ohjelmassa kuullaan myös laulua, vitsejä ja runoja. "Kansanradio" on tehnyt myös dokumenttityyppisiä ohjelmia, jossa toimittajat ovat käyneet tutustumassa aiheisiin paikan päällä. Juhlapyhinä, kuten uutenavuotena ja juhannuksena, "Kansanradion" lähetykset ovat niin sanottuja cocktail-jaksoja, koosteita vanhan materiaalin kiinnostavimmista paloista.
"Kansanradion" ideoivat vuonna 1979 Yleisradion työmarkkinatoimittaja Tuomo Talvi ja toimituspäällikkö Seija Wallius. Alkuvuosina toimittajat myös vierailivat kirjeitä lähettäneiden kansalaisten luona ja haastattelivat heitä. Ohjelma on ajan saatossa hieman lyhentynyt ja sen rytmi nopeutunut muun ohjelmiston tavoin. Ohjelmaan tulee viikon aikana satoja puheluita, joista lähetykseen mahtuu korkeintaan parikymmentä.
Vuosina 2005–2019 "Kansanradiota" toimitti useimmiten Jaana Selin ja viimeisinä vuosina parivaljakon täydensi Olli Haapakangas. Sen jälkeen toimittajina ovat olleet esim Airi Saastamoinen, Petri Rinne ja Aleksi Pöytäkangas. Vuonna 2023 Kansanradion toimittajina aloittivat Lauri Koivisto ja Lasse Olkinuora.
Shunsuke Nakamura

Shunsuke Nakamura (, s. 24. kesäkuuta 1978 Jokohama) on japanilainen jalkapalloilija, joka on pelannut kotimaassaan muun muassa Yokohama Marinosissa sekä ulkomailla Italiassa, Skotlannissa ja Espanjassa. Pelipaikaltaan hän on keskikenttäpelaaja.
Ura.
Nakamura aloitti jalkapallon harrastamisen viisivuotiaana. 12-vuotiaana hän liittyi Nissan FC:n nuorten joukkueeseen. Vuonna 1997 hän nousi seuran edustusjoukkueeseen, J. Leaguessa pelanneeseen Yokohama F. Marinosiin. Vuonna 1999 hänet valittiin liigan tähdistökentälliseen, seuraavana vuonna hänet valittiin sen lisäksi liigan arvokkaimmaksi pelaajaksi. Vuonna 2002 hän siirtyi Italiaan Serie A:ssa pelaavaan Reggina Calcioon kolmen ja puolen miljoonan dollarin siirtosummalla. Nakamura pelasi Regginassa kolme kautta kärsien loukkaantumisista. Hän siirtyi Celticiin 25. heinäkuuta 2005 kahden ja puolen miljoonan punnan siirtosummalla. Ensimmäisenä kautenaan Skotlannissa Nakamura pelasi 32 sarjaottelua ja teki niissä kuusi maalia. Celtic voitti kaudella Skotlannin mestaruuden sekä Skotlannin cupin.
23. kesäkuuta 2009 Nakamura siirtyi ilmaisella siirrolla Espanyoliin. Hän teki joukkueen kanssa kaksivuotisen sopimuksen.
Maajoukkue.
Nakamura aloitti maajoukkueuransa Japanin nuorten maajoukkueessa vuonna 1996, kun hänet valittiin joukkueeseen Aasian nuorten mestaruuskilpailuihin. Seuraavana vuonna hän pelasi nuorten maajoukkueessa nuorten MM-kisoissa. Vuonna 2000 hän oli mukana Sydneyn olympialaisissa Japanin joukkueessa. Hän teki debyyttinsä Japanin jalkapallomaajoukkueessa 13. helmikuuta 2000, kun Japani kohtasi Aasian mestaruuskilpailujen karsinnoissa Singaporen. Hän teki ensimmäisen maaottelumaalinsa heti seuraavassa ottelussaan Bruneita vastaan. Hän oli mukana maajoukkueessa, kun Japani voitti Aasian mestaruuden 2000, mutta putosi MM-kilpailuihin 2002 osallistuneesta joukkueesta. Kun Zico tuli maajoukkueen valmentajaksi MM-kisojen jälkeen, Nakamura nostettiin jälleen maajoukkueeseen. Hänet valittiin vuoden 2004 Aasian mestaruuskilpailujen arvokkaimmaksi pelaajaksi Japanin voittaessa mestaruuden. Hän oli mukana vuosina 2003 ja 2005 Maanosaliittojen cupissa, ja Saksan MM-kisoissa 2006 hän pelasi täyden ajan Japanin kaikissa kolmessa ottelussa.
Avaruusromua

Avaruusromua oli kokeellisen ja elektronisen musiikin erikoisohjelma, jota lähetettiin Yleisradion eri radiokanavilla vuosina 1990–2020.
Vuosina 1990–2002 "Avaruusromua" lähetettiin Radiomafiassa, vuosina 2003–2004 YleQ:ssa, ja vuodesta 2005 vuoteen 2020 ohjelmaa lähetettiin Yle Radio 1:ssä. 25-vuotisjuhlalähetys 7. kesäkuuta 2015 lähetettiin myös televisiosta, Yle Teema -kanavalla. "Avaruusromun" ensimmäinen lähetys oli sunnuntaina 3. kesäkuuta 1990. Ohjelman toimittajana oli Jukka Mikkola. 
"Avaruusromua" oli juonnettu musiikkiohjelma, jossa vuosien mittaan kuultiin myös haastatteluja, esimerkiksi Bob Moog, Morton Subotnick, Brian Eno, Edgar Froese (Tangerine Dream), Ralf Hütter (Kraftwerk), Alex Paterson (The Orb), Esa Kotilainen, Nemesis, Pan Sonic, Pekka Airaksinen ja Erkki Kurenniemi. Ohjelmassa soitettiin myös säännöllisesti kuuntelijoiden lähettämiä demoja.
"Avaruusromussa" soitettua musiikkia voi kutsua ambientiksi, mutta myös elektroniseksi musiikiksi tai nykymusiikiksi, joskus myös kokeelliseksi musiikiksi, undergroundiksi tai avantgardeksi.
"Avaruusromua" lähetettiin sunnuntaisin klo 22.05–23.05 Yle Radio 1:ssä.
Ohjelman 30-vuotisjuhlalähetys ja samalla viimeinen lähetys oli 7. kesäkuuta 2020.
Gilbert-skeema

Gilbert-skeema on James Joycen vuonna 1921 ystävälleen Stuart Gilbertille kirjoittama "Odysseusta" käsittelevä taulukko, joka auttaa ymmärtämään teoksen rakennetta paremmin. Gilbert julkaisi skeeman myöhemmin kirjassaan "James Joyce's "Ulysses"" (1930).
Skeema on jaettu kahteen osaan luettavuuden helpottamiseksi.
Yöklassinen

Yöklassinen on Yle Radio 1:n yöaikaan lähetettävä musiikkiohjelma, joka on osa Yle Klassista. Yle Klassisen digitaaliset lähetykset kuuluvat tauotta vuorokauden ympäri. "Yöklassisessa" lähetetään nimensä mukaisesti klassista musiikkia. "Yöklassisen" ja Yle Klassisen kuuluttaja on kanavan tuottaja Jari Rantschukoff. Kappaleet ovat yleensä kokonaisia teoksia. Osa levytyksistä on vanhoja, jopa 1920-luvulta, ja osa taas tuoreita levytyksiä. "Yöklassisen" ohjelmisto käsittää jokseenkin kaikki klassisen musiikin lajit soolosoitinmusiikista lauluihin, orkesterimusiikkiin ja oopperaan. Perjantain ja lauantain välisenä yönä kuullaan ensimmäiseksi kokonainen ooppera.
Sävellysten aikajana "Yöklassisessa" ulottuu keskiajalta 1900-luvun alkupuolen musiikkiin, joskaan kovin modernistisia 1900-luvun teoksia ei normaalisti esitetä. Kunkin yön ohjelmisto tarjoaa yleensä monipuolisesti eri musiikinlajeja ja eri ikäisiä sävellyksiä.
"Yöklassinen" alkaa kello 23.40, kuuluttaja Jari Rantschukoff kertoo teos- ja esittäjätiedot aina ennen sekä jälkeen kappaleen. Kuulutukset on tehty niin "Yöklassiseen" kuin Yle Klassisen aamu-, päivä- ja iltaklassiseenkin noin kahta kuukautta aiemmin kuin ohjelmat tulevat radiosta. Kokonaisesta oopperasta kerrotaan yleensä myös päätapahtumat. Oopperoita kuullaan viikoittain perjantaisin kello 23.40..
Aluksi "Yöklassinen" oli Radiomafian ohjelma, jonka nimi oli "Eine Kleine Nachtmafia", joka tarkoittaa saksaksi "pientä yömafiaa". Ohjelma alkoi Radiomafialla syyskuussa 1990. Ohjelma alkoi silloisella Ylen Ykkösellä 1. kesäkuuta 1994, jolloin se korvasi Maamme-laulun, joka soitettiin tätä ennen Ylen Ykkösellä (vuoteen 1985 asti Yleisohjelmalla ja vuosina 1985–1990 radion ykkösverkossa) aina kello 0.05. Maamme-laulua seurasi lähettimien sammutus. Ohjelman nimeksi vaihtui samalla "Yöklassinen". Vuosina 1994–2003 "Yöklassinen" lähetettiin yhtä aikaa Ylen Ykkösellä ja Radiomafialla. YleX:n korvattua Radiomafian "Yöklassinen" jäi ainoastaan Yle Radio 1:n ohjelmaksi. Viimeisen kerran "Yöklassinen" kuultiin Radiomafialla 13. tammikuuta 2003 kello 0.05–6.30.
"Yöklassista" kuullaan joka yö Yle Radio 1:ssä kello 23.40 alkaen, maanantaista lauantaihin kello 6:een asti ja sunnuntaisin kello 7:ään asti. Aiemmin "Yöklassinen" alkoi klo 23.10 tai 0.05, mutta vuoden 2023 alussa se aikaistui alkamaan klo 22.15. Seuraavan vuoden 2024 alusta alkaen Yöklassinen siirtyi alkamaan vasta klo 23.40. Yle Radio 1 soi vuosien 2001 ja 2017 välillä yöllä Yle Teeman taustalla ennen kuin se yhdistettiin Yle Femin kanssa samalle kanavapaikalle. 2000-luvun alussa "Yöklassinen" oli kuultavissa television kautta yöaikaan Nelosen testikuvalähetysten aikana, joissa soi Radiomafia.
Yle Vegan "Nattklassiskt" on eri ohjelma kuin "Yöklassinen".
Kunnallisvaalit 1972

Kunnallisvaalit järjestettiin Suomessa 1.–2. lokakuuta 1972. Äänioikeuden ikärajaa laskettiin ennen vaaleja 20 vuodesta 18 vuoteen. Vuoden 1973 alussa tapahtui Suomen siihenastinen ennätysmäärä kuntaliitoksia, minkä vuoksi valtuustopaikkoja oli jaossa huomattavasti edellisvaaleja vähemmän. Kauppalan ja ympäröivän maalaiskunnan synnyttämien Kemijärven ja Lieksan kaupunkien lisäksi Kuusankosken, Mäntän ja Äänekosken kauppalanvaltuustot muuttuivat kuntamuodon muutoksen myötä kaupunginvaltuustoiksi. Eniten kannatustaan lisäsivät sosialidemokraatit ja Kokoomus, kun taas pahimmat tappiot kärsivät Työväen ja Pienviljelijäin Sosialidemokraattinen Liitto sekä vakavien sisäisten kiistojen repimä Suomen Maaseudun Puolue. 
Enontekiöllä vaalit jouduttiin uusimaan leimaamatta jääneistä äänestyslipuista tehdyn valituksen vuoksi. Heinäkuun lopussa 1973 suoritetun uusintavaalin tuloksena Keskusta voitti yhden paikan SMP:lta.
Kuntaliitosten vuoksi järjestettiin Anjalan ja Sippolan kunnissa, Uudenkaarlepyyn kaupungissa sekä Uudenkaarlepyyn maalaiskunnassa ja Jepuan ja Munsalan kunnissa ylimääräiset kunnallisvaalit 6. lokakuuta 1974. Anjala ja Sippola yhdistettiin uudeksi Anjalankosken kauppalaksi, ja Uudenkaarlepyyn mlk, Jepua ja Munsala liitettiin Uudenkaarlepyyn kaupunkiin vuoden 1975 alussa.
Kesämaa (albumi)

Kesämaa on Pekka Strengin toinen ja viimeiseksi jäänyt studioalbumi, joka julkaistiin joulukuussa 1972. Siinä, missä Strengin edellisen "Magneettimiehen kuolema" -albumin taustalla oli soittanut Tasavallan Presidentti -yhtye, niin myös tämä albumi sai taustalleen Suomen kevyen musiikin eturivin muusikoita.
Albumi julkaistiin joulukuussa 1972 vinyylilevynä ja C-kasettina Love Recordsin toimesta. 1970-luvulla julkaistiin myös ensimmäinen uusintapainos vinyylinä, jonka tarkka julkaisuvuosi ei ole tiedossa. Albumista julkaistiin uudet vinyylipainokset vuosina 1981 ja 1987. Vuonna 2003 albumi julkaistiin ensimmäistä kertaa CD-levynä remasteroituna painoksena. Helmikuussa 2011 julkaistiin uusi vinyylipainos Love Records -levymerkillä. 7. helmikuuta 2020 Atte Blomin Ainoa Productions Oy julkaisi albumista jälleen uuden vinyylipainoksen numeroituna 300 kappaleen rajoitettuna painoksena. 18. kesäkuuta 2021 Levykauppa Äx julkaisi omalla levymerkillään albumista rajoitetun C-kasettipainoksen.
Kappaleet.
Kaikki kappaleet säveltänyt, sanoittanut ja sovittanut Pekka Streng, ellei toisin mainita.
B-puoli.
(*) Kappaletta "Paperilunta" ei mainita LP-levyn kannessa tai etiketissä. Kasetilla kappale on vaihtanut paikkaa "...ja Tuittu ruusut sai" -kappaleen kanssa, ja on mainittu nimeltä. CD-painoksissa kappale on samalla raidalla "Mutta minä lähden" -kappaleen kanssa, eikä sitä mainita erikseen.
Radeon

Radeon (ent. ATI Radeon) on näytönohjainbrändi, tarkemmin näytönohjainten grafiikkasuoritinperhe. Näytönohjaimia on valmistanut ATI Technologies vuodesta 2000 vuoteen 2006 ja sittemmin yrityskaupan myötä valmistajana on toiminut AMD. Radeon-näytönohjainten ajuribrändi on AMD Catalyst.
Historiaa.
Radeon-sarjan aloitti vuonna 1999 julkaistu Radeon DDR 64. Ensimmäinen ATI Radeon -piiri perustui ATI:n aikaisempaan Rage Pro -tekniikkaan, mutta suuri osa piirin suunnittelusta oli silti uudistettu. Radeon oli ensimmäisiä ATI:n grafiikkapiirejä jotka nousivat suureen suosioon PC-pelaajien keskuudessa. ATI:n Radeon 9700 Pro löi itsensä läpi vuonna 2002 ja se dominoi näytönohjainmarkkinoita lähes puoli vuotta. ATI:n pahimmalla kilpailijalla Nvidialla oli tuolloin pahoja suorituskykyongelmia GeForce FX 5800 -korttiensa kanssa. 
Erikoisuutena AMD julkaisi korteistaan myös kalliimpia Radeon "All-in-Wonder"-malleja, joissa näytönohjaimeen oli integroitu myös TV-viritin. Vuoden 2006 syyskuussa All-in-Wonder-sarjan valmistuksen ilmoitettiin loppuneen, mutta vuoden 2008 kesäkuussa AMD elvytti sen julkaisemalla All-in-Wonder HD-näytönohjaimen.
Radeon-korttien valmistajat.
AMD ei myy Radeon-kortteja vähittäismyyntinä vaan myy Radeon-grafiikkasuorittimia kolmannen osapuolen piirilevyvalmistajille, jotka puolestaan rakentavat ja myyvät Radeon-piirilevyjä vähittäismyyntiin ja OEM-valmistajille. 
Piirilevyvalmistajia ovat:
Näytönohjainten nimeäminen.
ATI nimeää näytönohjaimensa sukupolven, sarjan ja suorituskyvyn mukaan. Ensimmäinen numero kertoo sukupolven, esimerkiksi 5000. Tämä liittyy myös näytönohjaimen käyttämään piirisarjaan. Toinen numero ilmaisee näytönohjaimen sarjan eli sen yleisen käyttötarkoituksen: 0400-0600 media- ja kotiteatterikäyttöön, 0700 vähemmän tehoa vaativille tietokonepeleille (laajalle levinneet pelit kuten Starcraft ja World of Warcraft tai vanhempia pelimoottoreita käyttävät pelit) tai vaativille peleille alhaisemmilla asetuksilla ja 0800 paljon tehoa vaativille peleille kuten Crysis ja Far Cry 2. 0900 on erikoisnumero, joka liittyy kahden grafiikkapiirin näytönohjaimiin. Kolmas luku kertoo sarjan sisäisen laadun, esimerkiksi 5870 on tehokkaampi kuin 5850. Tyypillisesti korkeamman sarjan kortti on aina tehokkaampi kuin matalamman sarjan, vaikka sarjaluku olisikin suurempi (eli 5770:ssa on vähemmän tehoa kuin 5850:ssa).
ATI:n ensimmäisestä DirectX 9.0-grafiikkapiiristä lähtien yhtiö on nimennyt näytönohjaimensa sen markkinasegmentin mukaan, jolle näytönohjain on suunnattu.
Yarmouth (Nova Scotia)

Yarmouth on kaupunki ja merkittävä kalastus- ja lauttasatama Mainenlahdessa Nova Scotiassa Kanadassa. Sen asukasluku on 6 761, mutta nousee kymmeneentuhanteen kesän aikana.
Yarmouth perustettiin vuonna 1759 nimellä Port Forchu ja siitä tuli kunta vuonna 1890. 1800-luvulla se oli merkittävä telakkakaupunki, jossa rakennettiin eniten laivoja asukkaita kohden maailmassa. Höyrylaivojen myötä laivanrakennus hiipui.
Buinsk

Buinsk () eli Bua () on runsaan 20 000 asukkaan kaupunki Tatarstanin lounaisosassa, 137 km pääkaupungista Kazanista etelään. Buinsk on noin 45 000 asukkaan Buinskin piirin hallinnollinen keskus. Siellä on elintarvike- ja nautintoaineteollisuutta. 
Vuonna 1989 Buinskin asukkaista oli tataareja 62,3 prosenttia, venäläisiä 25,5 prosenttia ja tšuvasseja 10,9 prosenttia. 
Asukasluvun kehitys:
Ultšan kieli

Ultša on Siperian itäosissa puhuttava tunguusikieli. Sen lähimpiä sukulaiskieliä ovat naanai ja orokki. Vuoden 1990 väestönlaskennan mukaan ultšia on 3 200, joista noin 500–1 000 puhuu ultšaa äidinkielenään (1995, M. Krauss).
Nykytilanne.
Ultšaa puhutaan Venäjällä Habarovskin aluepiirissä Amurin ja sen sivujokien varsilla sekä Sahalinin vastaisella rannikolla. Tärkeimpiä asutuskeskittymiä ovat Bogorodskove, Bulava, Dudi, Kalinovka, Mariinskoje, Nižnaja Gavan, Savinskoje, Mongol, Solontsy, Koltšom, Sofijskoje, Tur ja Uhta. Kieltä uhkaa puhujamäärän väheneminen. Vanha ikäpolvi puhuu kieltä hyvin, mutta jo keski-ikäisten kielitaidossa on puutteita. Lapset eivät enää puhu kieltä ja nuoret aikuiset osaavat sitä vain passiivisesti. Ultšaa opetetaan koulussa ja puhujia varten on julkaistu sanakirja. 
Ultšalla on ollut kielikontakteja erityisesti tunguusikieliin kuuluvien naanain ja negidaalin kanssa sekä vailla tunnettuja sukulaiskieliä olevan nivhin kanssa. Myöhemmin ultša on joutunut kosketuksiin myös venäjän ja ukrainan kanssa, kun slaavilaista väestöä on siirtynyt alueelle.
Kielioppi.
Ultšassa on 26 äännettä, joista konsonantteja on 18 ja vokaaleja 8. Äänteistön ominaispiirteitä ovat dorsaaliset konsonantit, vokaalisointu ja äänteiden kaksi kestoastetta – lyhyt ja pitkä. Konsonanttiyhtymiä ei esiinny sanan alussa eikä lopussa, ja diftongit ovat harvinaisia.
Kielentutkimus.
Ultšan kielen tutkimus alkoi 1900-luvun alkupuolella. Ensimmäisiä tutkijoita oli P. P. Schmidt, joka keräsi vuonna 1908 aineistoa ultšan kielestä ja julkaisi tutkimustuloksensa vuonna 1923 Ultša–englanti-sanakirjana, jonka liitteenä oli tekstinäytteitä. Schmidt luokitteli kielen vielä silloin naanain murteeksi. 1900-luvun alkupuolella myös B. O. Pilsudsky keräsi aineistoa Amurin alueen ultšilta ja Sahalinilla asuvilta orokeilta ja julkaisi noin 1500 sanaa sisältävät sanakirjan, jossa oli aineistoa sekä ultšan että orokin kielestä, koska hän piti näitä kahta sukukieltä samana kielenä. Ultšankielistä aineistoa on kerännyt myös K. D. Loginovski, joka teki tutkimusmatkan Amurin alueelle 1906–1907.
Ensimmäinen tieteellinen tutkimus ultšan kielestä ilmestyi vuonna 1936, jolloin T. I. Petrova julkaisi teoksen "Naanain kielen ultšan murre". Se käsitteli ultšan kielioppia ja sisälsi lisäksi tekstinäytteitä käännöksineen sekä noin 3500 sanaa käsittävän sanakirjan. Vuonna 1939 A. M. Zolotarjov julkaisi ultšien kansanperinnettä käsittelevän kirjansa "Ultšien heimojärjestelmä ja uskonto". Vuonna 1968 ilmestyi O. P. Sunikin artikkeli "Ultšan kieli" (Ульчский язык), jossa ultšaa ei pidetty enää minkään toisen tunguusikielen murteena vaan omana kielenään. V. A. Avrorinin vuonna 1948 keräämiä kansanperinnettä käsitteleviä artikkeleja julkaistiin vuonna 1981, ja vuonna 1985 ilmestyi O. P. Sunikin tutkielma "Ultšan kieli", joka sisälsi kielioppiosion, tekstejä ja sanakirjan.
Kasvottomat sotilaat

Kasvottomat sotilaat ("The Unit") on yhdysvaltalainen CBS-kanavan toimintasarja, joka kertoo Yhdysvaltain maavoimien salaisesta erikoisjoukosta. Sarjaa tehtiin neljä tuotantokautta, jotka ensiesitettiin vuosina 2006–2009.
Sarjan on luonut David Mamet ja se perustuu Eric L. Haneyn kirjaan "Inside Delta Force". Haney oli itse Delta Force -erikoisjoukon ensimmäisiä jäseniä ja hän toimii myös yhtenä sarjan tuottajista. 
Suomessa sarjaa esitti MTV3 maaliskuusta 2007 lähtien.
Juoni.
"The Unit", Delta Forcea vastaava erikoisyksikkö, koostuu Yhdysvaltain maavoimien parhaista sotilaista. Se voidaan lähettää minne tahansa maailmassa hoitamaan mitä tahansa tehtävää. Yksikön tehtävät ovat pääasiassa terrorismin vastaista toimintaa ja vastaterrorismia. Sarjassa seurataan yksikön toimintaa, sen sotilaita ja näiden perheiden arkea kuvitteellisessa Fort Griffithin sotilastukikohdassa, jossa erikoisyksikkö toimii kulissi-huoltoyksikön "303rd Logistical Studies Group" nimellä.
Tuotantokaudet ja katsojamäärät.
Yhdysvalloissa sarjan ensimmäisen tuotantokauden 13 jaksoa esitettiin maalis–toukokuussa 2006 ja toisen kauden jaksot syyskuusta 2006 eteenpäin. Kolmas tuotantokausi alkoi puolestaan 25. syyskuuta 2007 ja päättyi 18. joulukuuta 2007. Toukokuussa 2008 vahvistettiin sarjan neljännen tuotantokauden tilaus. Sen esittäminen aloitettiin Yhdysvalloissa syyskuussa 2008, josta se jatkui toukokuulle 2009.
Sarjan poikkeuksellinen aloitus johtuu siitä, että se korvasi edellisen kesken kauden ohjelmapaikalta lopetetun sarjan ("mid-season replacement").
Tuotantokausien keskimääräiset katsojamäärät ja kokonaissijoitus Yhdysvalloissa:
Chérif Touré Mamam

Chérif Touré Mamam (s. 13. tammikuuta 1981 Mango, Togo), on togolainen jalkapalloilija, joka pelasi viimeksi kaudella 2007 MC Algerissa. Pelipaikaltaan hän on keskikenttäpelaaja. Mamam on käyttänyt pelipaitansa selkämyksessä etunimiään Chérif Touré.
Ura.
Cherif Touré aloitti peliuransa 1998 Arabiemiirikunnissa al-Jazeerassa. Vuonna 2000 hän siirtyi saman liigan al-Nasriin. Seuraavana vuonna hän siirtyi Skotlannin Valioliigan Livingston FC:hen, jossa pelasi neljä vuotta. Kauden 2005–2006 Cherif Touré pelasi Metzissä.
Maajoukkueura.
Togon jalkapallomaajoukkueessa Cherif Touré on pelannut kesäkuuhun 2006 mennessä 39 ottelua ja tehnyt 7 maalia. Hänet on valittu joukkueeseen myös Saksan MM-kilpailuihin 2006.
Tšistopol

Tšistopol () eli Çistay () on kaupunki Tatarstanin kaakkoisosassa Kamajoen varrella, 114 kilometriä pääkaupungista Kazanista itään. Tšistopol on Tšistopolin piirin hallinnollinen keskus, mutta ei silti kuulu piiriin vaan muodostaa oman hallintoyksikkönsä.
Historia.
Tšistopol perustettiin 1600-luvulla, ja kaupunki siitä tuli vuonna 1781.
Väestö.
Vuonna 1989 Tšistopolin asukkaista oli venäläisiä 65,8 prosenttia, tataareja 30,2 prosenttia ja tšuvasseja 2,1 prosenttia. 
Asukasluvun kehitys:
Raikuun kanava

Raikuun kanava on avokanava, joka sijaitsee Saimaalla, Puruveden ja Oriveden Paasselän välillä, Savonlinnan kaupungissa, entisen Kerimäen kunnan alueella. Kanavan ovat kaivaneet seudun asukkaat 1750-luvulla. Kanavaa on perattu lisää vuonna 1858, ja sitä on käytetty pääasiassa uittoihin. Kanavan aluetta on linnoitettu sekä ensimmäisen että toisen maailmansodan aikana. Kanavasta pääsee läpi ainoastaan hyvin pienillä veneillä.
Kanava koostuu kolmesta peräkkäin sijaitsevasta kaivetusta osasta, jotka ovat pääkanavan lisäksi nimeltään Nurmitaipaleen ja Pistalan kanavat.
Kanavan kautta kulkemalla voidaan kiertää useiden Saimaan selkien, kuten Enonveden, Pyyveden, Haukiveden, Pihlajaveden ja Puruveden rajaama yli tuhannen neliökilometrin maa-alue, jolla sijaitsevat muun muassa Kerimäen ja Savonrannan taajamat, sekä Enonkosken kuntakeskus. Aluetta kutsutaan Sääminginsaloksi tai Kerimäen saareksi. Jos kaivetun kanavan muodostama vesiyhteys hyväksytään saaren kriteeriksi, Sääminginsalo on Saimaan suurin ja määrittelytavasta riippuen Suomen suurin tai toiseksi suurin saari.
Raikuun kanava on yksi Museoviraston vuonna 1993 ja uudelleen 2009 määrittelemistä valtakunnallisesti merkittävistä rakennetuista kulttuuriympäristöistä.
Kanava on ajettavissa rauhallisesti vesijetillä Saimaan vedenkorkeuden ollessa +100 cm (5.6.2021). Suurin vene, joka tällä vedenkorkeudella voi kanavan läpi mennä, on noin 6-metrinen (korkeus alle 180 cm vedenpinnasta ja leveys enintään 260 cm), mikä edellyttää keulamiestä puoshaan kanssa. Syväys tulee olla alle 100 cm.
Nurlat

Nurlat (, ) on kaupunki ja kaupunkikunta Venäjällä Tatarstanin eteläosassa, 268 kilometriä tasavallan pääkaupungista Kazanista kaakkoon. Nurlat kuuluu Nurlatin piiriin ja on sen hallinnollinen keskus. Nurlatin seudulla on rikkaat maaöljyvarat.
Historia.
Nurlat perustettiin vuonna 1905 ja kaupunki siitä tuli vuonna 1961.
Asukasluvun kehitys:
Joensuun Elli

Joensuun Elli on fiktiivinen juukalainen naishahmo. Elli esiintyy Eino Kettusen samannimisessä laulussa. Käsinkirjoitetuissa teksteissä Eino Kettunen on kirjoittanut naisen nimeksi Selma. 
Vuosittain heinäkuun alussa Juuassa vietetään kotiseutuyhdistys Juuka-Seuran johdolla Ellin päiviä, jotka huipentuvat 11. heinäkuuta Ellin nimipäivään. Tuolloin valitaan myös vuosittainen Juuan Elli. 
Laulussa mainittu joensuu ei viittaa Joensuun kaupunkiin, vaan Juuan kirkonkylän keskustassa sijaitsevaan Juuanjoen ja Vepsänjoen suistoon eli joen suuhun, "missä uitiin ja leikittiin ain". Eino Kettusen isän suutarinverstas sijaitsi juuri sillä kohtaa ja sen vuoksi tuo määrite on myös laulussa.
Joensuun Elli -laulusta:
"Sen päivän mie muistan niin nuukaan"
"kuin eilen se ollunna ois,"
"kun Ellin kanss’ seilattiin Juukaan,"
"Koli-laevalla Lieksasta pois."
Agryz

Agryz () eli Ägerce () on Tatarstanin tasavallan pohjoisin kaupunki Udmurtian rajan läheisyydessä 304 kilometriä pääkaupungista Kazanista koilliseen Venäjällä. Kaupunki, jonka väkiluku vuonna 2010 oli 19 300, on noin 36 600 asukkaan Agryzin piiriin hallinnollinen keskus.
Väestö.
Vuonna 1989 Agryzin asukkaista oli tataareja 50,1 prosenttia, venäläisiä 38,6 prosenttia ja udmurteja 7,2 prosenttia.
Asukasluvun kehitys:
Arvi Kivimaa

Kaarlo Arvi Kivimaa, kirjailijanimeltään Heikki Taura (6. syyskuuta 1904 Hartola – 18. huhtikuuta 1984 Helsinki), oli suomalainen kirjailija, runoilija ja teatteriohjaaja. 
Arvi Kivimaan puoliso oli professori Kirsti Kivimaa.
Ura.
Kivimaa pääsi ylioppilaaksi Heinolan yhteiskoulusta ja hän opiskeli jonkin aikaa Helsingin yliopistossa, kunnes siirtyi Uuden Suomen toimitusharjoittelijaksi. Kivimaa oli lehden toimittajana vuodet 1922–1932. Myöhemmin Kivimaa toimi Greifswaldin yliopiston suomen kielen ja kulttuurin lehtorina 1932–1934, Tampereen teatterin johtajana 1937–1940, Helsingin kansanteatterin johtajana 1940–1949 sekä Suomen Kansallisteatterin apulaisjohtajana 1949–1950 ja pääjohtajana 1950–1974. Kirjailijoiden sananvapausjärjestö Suomen PEN:in puheenjohtaja hän oli vuosina 1936–1937.
Kivimaa kirjoitti kaikkiaan noin 50 teosta, joihin kuului runokokoelmia, romaaneja, näytelmiä, matkakirjoja ja muistelmia. Vuonna 1942 ilmestynyt "Eurooppalainen veljeskunta" käännettiin pari vuotta myöhemmin myös saksaksi nimellä "Europaeische Dichterreise durch Deutschland". Teoksessa Kivimaa muun muassa ylistää kansallissosialismin vaikutusta Saksan kulttuurielämään.
Hänen aloitteestaan vietetään Maailman teatteripäivää. Kivimaa sai professorin arvonimen vuonna 1958.
Logroño

Logroño on La Riojan itsehallintoalueen pääkaupunki Pohjois-Espanjassa Ebrojoen varrella. Sen asukasluku on noin 150 000 (2015).
Kaupunki liitettiin Kastiliaan 1173. Santa Maria de la Redondan katedraali La Plaza del Mercadolla on peräisin 1400-luvulta. Kuninkaallinen palatsi ja sen osana oleva kirkko on rakennettu 1130.
Logroño on La Riojan viinialueen keskus ja Santiago de Compostelan pyhiinvaellusreitin varrella.
La Riojan yliopisto avattiin 1992 ja Logroño-Agoncillon lentoasema (RJL; LELO) otettiin käyttöön 2003.
Kaupungin jalkapalloseura Club Deportivo Logroñés pelasi Espanjan pääsarjassa Primera Divisiónissa vuosina 1987–1995 ja 1996–1997.
Baeza

Baeza on kaupunki Jaénin maakunnan keskellä Andalusiassa, 48 kilometriä Jaénista. Kaupungin asukasluku on 16 163 (2015).
Baezassa on 1533 perustettu yliopisto, joka on muutettu seminaariksi, tuomiokirkko ja fransiskaaniluostari. Baeza oli muinoin kukoistava maurien kaupunki, jossa sanottiin olevan 50 000 asukasta. Ferdinand III ryösti sen 1239 ja siirsi 1248 hiippakunnan Jaéniin.
Baezassa on Guardia Civilin poliisikoulu.
Baezan ja Úbedan renessanssimuistomerkit lisättiin vuonna 2003 Unescon maailmanperintöluetteloon.
Úbeda

Úbeda on kunta Etelä-Espanjassa Jaénin maakunnassa Andalusiassa. Sen asukasluku on 34 930 (2015).
Úbeda sijaitsee lähellä Jaénin maakunnan maantieteellistä keskustaa ja on yksi alueen tärkeimpiä taajamia. Siellä on sairaala, yliopistotasoista opetusta, valtion virastoja ja oikeusistuin. Kaikkiaan se on ympäröivän noin 200 000 asukkaan alueen keskus.
Monumentaalinen Vázquez de Molina -kortteli ja sitä ympäröivät renessanssirakennukset (Palacio de las Cadenas ja Sacra Capilla del Salvador) ovat vaikuttavia rakennustaiteen muistomerkkejä. Úbedan ja läheisen Baezan renessanssikirkot ja -palatsit liitettiin 2003 Unescon maailmanperintökohteeksi. Úbedassa ovat syntyneet esimerkiksi kirjailija Antonio Muñoz Molina ja laulaja Joaquín Sabina.
Esko Elstelä

Kaarlo Esko Oskar Elstelä (15. marraskuuta 1931 Pori – 30. syyskuuta 2007 Helsinki) oli suomalainen teatteri- ja elokuvaohjaaja sekä näytelmien suomentaja. 
Elstelä toimi Suomen Kansallisteatterin ohjaajana vuosina 1974–1994. Hänen ohjauksiinsa kuuluvat "Léocadia", "Kalju laulajatar", "Annie mestariampuja", "Irma La Douce", "Myrsky", "Tartuffe", "Coriolanus", "Talvinen tarina", "Särkyneiden sydänten talo", "Lorenzaccio", "Loppu hyvin, kaikki hyvin", Z. Topeliuksen "Lintu sininen", Lajos Marótin "Viimeistä seuraava yö", "Kaikki maailman rikkaus", "Harhatunteet" ja Hugo von Hofmannsthalin "Vaikea luonne".
Elstelä suomensi useita näytelmiä, esimerkiksi Alfred de Musset’n "Ei lempi leikin vuoksi", Albert Camus’n "Caligula", Tennessee Williamsin "Tatuoitu ruusu", Molièren "Ihmisvihaaja" ja Shakespearen "Venetsian kauppias". Vuonna 1969 hän suomensi yhdysvaltalaisen, kansainvälisesti suosituksi tulleen "Hair"-musikaalin.
Esko Elstelän isä oli Ossi Elstelä, ja hänen sisariaan ovat näyttelijät Kristiina ja Riitta Elstelä. Esko Elstelän ja Satu Waltarin poika on Joel Elstelä.
Elstelä on haudattu isänsä viereen Malmin hautausmaalle Helsinkiin.
Pamplona

Pamplona ( tai Iruña¹) on Espanjan Navarran pääkaupunki. Sen väkiluku on noin 196 000 (2016). Pamplona on tunnettu vuosittain 6.–14. heinäkuuta järjestettävästä San Fermínin festivaalista ja erityisesti 7. heinäkuuta tapahtuvasta härkäjuoksusta. 
100-luvulta Pamplona oli roomalainen kaupunki nimeltä Pompeiopolis. Perimätiedon mukaan sen perusti Gnaeus Pompeius Magnus 75 eaa. Sen valloittivat visigootit 409 ja se toimi piispanistuimena 600-luvun loppuun, jolloin maurit valloittivat sen, jolloin nimi muuttui muotoon Banbalūnah. Pyhä Fermin oli ensimmäinen kaupungin piispa. Tehtyään sotaretken Zaragozaan Kaarle Suuri tuhosi kaupungin muurit 778. Abd ar-Rahman I valloitti sen takaisin 781.
Tradition mukaan baski Enneco Aresta kapinoi frankkeja vastaan 824 ja julistettiin Pamplonan kuninkaaksi. Abd ar-Rahman III tuhosi kaupungin 924, jonka jälkeen siitä jäi jäljelle vain pieni kylä, jota alettiin kutsua nimellä Iruña ja myöhemmin Naverrería. 800-luvulta 1100-luvulle Navarra tunnettiin Pamplonan kuningaskuntana. Navarran kuningaskunnan pääkaupunki Pamplona oli vuoteen 1512, jolloin se liitettiin Espanjaan. Filip II:n rakentama linna teki 1571 Pamplonasta vahvimmin puolustetun kaupungin pohjoisessa. Ensimmäisen karlistisodan jälkeen Navarran kuningaskunta lopetettiin ja Navarrasta tuli maakunta.
Pamplonassa on kaksi yliopistoa. Opus Dein 1951 perustama Universidad de Navarra, valtiollinen 1987 perustettu Universidad Pública de Navarra, sekä UNEDin paikalliset laitokset.
Teollisuuteen kuuluu autoteollisuutta (Volkswagen), energia, rakennusmateriaalit, metallurgia, paperi- ja elintarviketeollisuutta.
Kaupungin katedraali on rakennettu 1387–1525 ja sen uusklassinen fasadi on Ventura Rodríguezin työtä (1783). Kirkossa on Kaarle III:n hauta. Pyhän Saturnino Tolosalaisen kirkko on peräisin 1200-luvulta, raatihuone 1600-luvulta.
Ernest Hemingway teki Pamplonaa tunnetuksi romaaneissaan ja hänen mukaansa on nimetty katu, "Paseo de Hemingway". Kaupungista on kotoisin jalkapalloseura Club Atlético Osasuna, joka pelaa Espanjan La Ligassa.
Huomautukset.
¹ Baskin kielen instituutti suosittaa nimeä "Iruñea", mutta Navarran hallitus on hyväksynyt nimen "Iruña".